OCEAN ปิดเช้าดิ่ง 9% นิวโลว์ในรอบกว่า 2 เดือน หลังแผนเพิ่มทุน RO-แจกวอร์แรนต์
OCEAN ปิดเช้าดิ่ง 9% นิวโลว์ในรอบกว่า 2 เดือน หลังแผนเพิ่มทุน RO-แจกวอร์แรนต์ ล่าสุดปิดตลาดภาคเช้า อยู่ที่ระดับ 3.64 บาท ลดลง 0.36 บาท หรือ 9% ด้วยมูลค่าซื้อขาย 29.35 ล้านบาท
28 ธ.ค. 2561

ผู้สื่อข่าวรายงานว่า ราคาหุ้นบริษัท โอเชี่ยน คอมเมิรช จำกัด (มหาชน) หรือ OCEAN ล่าสุดปิดตลาดภาคเช้า อยู่ที่ระดับ 3.64 บาท ลดลง 0.36 บาท หรือ 9% ด้วยมูลค่าซื้อขาย 29.35 ล้านบาท

โดยราคาหุ้น OCEAN ปรับตัวลดลงอย่างต่อเนื่อง ทำจุดต่ำสุดในรอบกว่า 2 เดือน นับตั้งแต่ราคาหุ้นอยู่ที่ระดับ 3.60 บาท เมื่อวันที่ 17 ต.ค.2561 โดยก่อนหน้านี้บริษัทฯมีแผนการเพิ่มทุนให้แก่ผู้ถือหุ้นเดิมตามสัดส่วนการถือหุ้น (Right Offering) โดยการออกและจัดสรรใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ ครั้งที่ 3 หรือ OCEAN-W3 จำนวนไม่เกิน 603,224,519 หน่วย อัตราการใช้สิทธิ 1 หน่วย ต่อ หุ้นสามัญเพิ่มทุน 1 หุ้น และมีราคาการใช้สิทธิ 1 บาทต่อหุ้น โดยบริษัทฯ จะพิจารณาจัดสรรหุ้นสามัญเพิ่มทุนของบริษัทฯ จำนวนไม่เกิน 603,224,519 หุ้น มูลค่าที่ตราไว้หุ้นละ 0.25 บาทสำหรับการออก OCEAN-W3 ของบริษัทฯ ในอัตราส่วน 2 หุ้นสามัญเดิม ต่อ 1 หน่วยใบสำคัญแสดงสิทธิฯ มีกำหนดอายุไม่เกิน 3 ปี นับจากวันที่ออกใบสำคัญแสดงสิทธิฯ เป็นนโยบายการสร้างผลตอบแทนที่คุ้มค่าให้กับนักลงทุน เนื่องด้วยเป็นการแปลงสภาพหุ้นในราคาต่ำ ในขณะที่บริษัทกำลังมีพัฒนาการด้านธุรกิจอย่างก้าวกระโดดและชัดเจน เพื่อให้บริษัทล้างขาดทุนสะสมได้หมดและมีกำไรในระยะเวลาที่รวดเร็วที่สุด
ทั้งนี้ บริษัทฯ ได้ประกาศแจ้งผ่านเว็บไซต์ตลาดหลักทรัพย์แห่งประเทศไทยและเว็บไซต์หลักของบริษัทฯแล้ว ถึงการประชุมวิสามัญผู้ถือหุ้นครั้งที่ 1/2562 ซึ่งจะมีขึ้นในวันอังคารที่ 15 มกราคม 2562 เวลา 14.00น.  ณ โรงแรม เอส ซี ปาร์ค ห้องรัชดาบอลรูม ชั้น 6 และกำหนดรายชื่อผู้ถือหุ้น (Record Date) เมื่อวันที่ 12 ธันวาคม 2561 ที่ผ่านมา
นอกจากนี้ผลการดำเนินงานของบริษัทในช่วง 9 เดือนที่ผ่านมายังมีผลขาดทุนสุทธิ 45.32 ล้านบาท เพิ่มขึ้นจากงวดเดียวกันของปีก่อนที่มีผลขาดทุน 22.57 ล้านบาท